Gebedsgids - Woordgefokusde Gebed - Jericho Walls
Riglyne vir individue en groepe
In hierdie klein gids is daar 'n aantal afdelings waardeur jy daagliks kan bid. In elkeen van hulle is daar 'n groot rykdom van inligting. Laat die Heilige Gees toe om die dieptes van hierdie gedeeltes vir jou oop te sluit wanneer jy biddend deur hulle werk en die Heilige Gees vra om dit inhoud daarvan 'n werklikheid in jou lewe te maak.
Die doel daarvan is nie om dit een keer te bid en dan is dit afgehandel nie. Soos wat 'n mens weer en weer deur hierdie Skrifgedeeltes bid, sal die Gees van God jou dieper en dieper in God se liefde, heiligheid, wil en genade intrek. Jy sal meer en meer die hart van God verstaan asook die omvang en die praktyk van die Christelike lewe.
Probeer om deur 4-5 van hierdie Skrifgedeeltes per week te bid. Jy hoef dit nie in enige volgorde te doen nie. Soms kan dit gebeur dat jy byvoorbeeld 1 Korintiërs 13 vir 'n week lank wil bid of die gebed van Jabes vir 'n maand. Die Onse Vader gebed kan jy maklik gebruik as gids vir jou gebedstye, maar tegerlykertyd ook ander gedeeltes.
Jy sal dit tot groot seën vind indien jy week na week kan volhou. Wanneer ons die Skrif bid, gee dit ons "gebedstaal" en leer ons met verloop van tyd om ander Skrifgedeeltes ook te bid.
Hierdie gebedsmateriaal is uiters geskik vir gemeente gebedstye. Die gemeente kan tydens 'n byeenkoms bv. in groepe deur een of twee van die Apostels se gebede bid, een van die liedere/gebede uit Openbaring en die 10 Gebooie. Die daaropvolgende week kan 'n ander kombinasie gebruik word. Hierdie kan gebruik word bo en behalwe die normale sake waarvoor die gemeente bid.